Ahlam Mosteghanemi

Ahlam Mosteghanemi (Kiarabu: أحلام مستغانمي; alizaliwa Aprili 1953, Tunisia) ni mshairi na mwandishi kutoka Algeria. Alikuwa mwanamke wa kwanza wa kialgeria kuandika mashairi na hadithi kwa kiarabu. Amefanikiwa kuchapisha riwaya nne na diwani sita, na anajulikana zaidi kwa riwaya yake ya mwaka 1993 inayoitwa Kumbukumbu ya Mwili. Mnamo mwaka 2007 na 2008, aliorodheshwa na jarida la biashara ya Uarabuni kushika nafasi ya 96 na 58 kwa pamoja kama mwarabu mwenye ushawishi mkubwa.

 Wasifu 
Mosteghanemi alipata shahada  ya awali katika Fasihi kutoka Chuo Kikuu cha Algiers. Baada ya kujihusisha na harakati za haki za wanawake, alikataliwa kujiandikisha katika programu ya shahada ya uzamili katika chuo hicho hicho, huku bodi ya wakurugenzi ikisema kwamba uhuru wake wa kujieleza ungekuwa na athari mbaya kwa wanafunzi wengine. Pia alifukuzwa kutoka Shirika la Umoja wa Waandishi wa Algeria kwa kutofuata msimamo wa kisiasa uliokuwa umewekwa. Kwa hivyo Mosteghanemi aliendelea na masomo yake ya udaktari nchini Ufaransa, ambapo alipata shahada ya uzamivu katika sosholojia kutoka Chuo Kikuu cha Sorbonne . Baadaye tasnifu yake ilichapishwa kwa jina la  Algeria, Wanawake, na Maandishi mnamo mwaka 1985, kuhusu uwakilishi wa wanawake katika fasihi ya kifaransa na kiarabu.

 Kazi ya Fasihi 
Mnamo mwaka 1993, Mosteghanemi aliishi Lebanon na ndipo riwaya yake ya kwanza inayoitwa Zakirat el Jassad (Kumbukumbu ya Mwili), ilipochapishwa. Mhariri wa nyumba ya uchapishaji alikuwa Dar Al Adab, ndani ya riwaya hiyo ilielezea hadithi ya mapenzi ya kishairi, iliyosimuliwa kwa ujasiri wa kisiasa, ambayo ilirudia kukata tamaa kwa kizazi cha waarabu, na kutabiri kwamba itakuwa mafanikio katika ulimwengu wa kiarabu. Katika barua iliyoandikwa kwenda kwa mwandishi wa riwaya hiyo, mshairi wa kiarabu wa kisasa anayeitwa Nizar Qabbani alisema, "Riwaya hii ilinifanya niwe na kizunguzungu."

Kitabu chake cha riwaya ya Kumbukumbu ya Mwili ilimfanya Mosteghanemi apokee Tuzo ya Naguib Mahfouz mwaka 1998, ambayo huchukuliwa kama sawa na tuzo ya Prix Goncourt katika ulimwengu wa Kiarabu, na pia alipokea tuzo ya Nour kwa kazi bora ya mwanamke katika lugha ya Kiarabu. Baraza la majaji lilisema "Ahlam ni nuru inayong'aa gizani. Aliweza kutoka katika uhamisho wa lugha ambapo ukoloni wa Kifaransa ulikuwa umewashusha wasomi wa Algeria." Kufikia mwaka 2008, riwaya ya Kumbukumbu ya Mwili ilikuwa imeingia katika toleo lake la 19 na kuuza zaidi ya nakala 130,000.

Mnamo mwaka 2001, Mosteghanemi alianzisha Tuzo ya Fasihi ya Malek Haddad ili kuwapa motisha waandishi kutoka Algeria kuandika fasihi kwa lugha ya Kiarabu.

 Maisha Binafsi 
Mosteghanemi alifunga ndoa na Georges El Rassi katika jiji la Paris mwaka 1976, ambaye ni mwandishi wa habari kutoka Lebanon. Wanaishi pamoja na watoto wao watatu wa kiume huko Beirut, Lebanoni.

 Marejeo 

Jamii:WikiGap JWK 2026
Jamii:Waliozaliwa 1953
Jamii:Washairi wa Algeria
Jamii:Waandishi wa Algeria